[Foto’s en video] Brande naby Knysna: Drie doodFoto: Koos Britz/WVS Wildfires/Twitter ŉ Egpaar en hul seun is dood in ŉ brand naby Rheenendal in die Wes-Kaap. Die Eden-distriksmunisipaliteit het bevestig ŉ plaaswerker, sy vrou en hul seun is in die brand dood. Die presiese omstandighede rondom die voorval en die oorledenes se identiteit en ouderdomme is nog nie bekend nie. Die Knysna-munisipaliteit het ŉ gesamentlike operasiesentrum op die been gebring by die Knysna-brandweerstasie om alle voorvalle te koördineer. Gerhard Otto, hoof van Eden-rampbestuur, het gesê alle beskikbare personeel is ontplooi en dat personeel wat hul afdae gehad het ook versoek is om oortyd te werk. Talle brande woed in die Knysna-gebied, onder meer by Hooggekraal naby Rheenendal asook by Kruisfontein langs die N2 naby Nekkies. Vier huise het reeds afgebrand. Foto: @clxversexo/Twitter Die brande beweeg ook na Plettenbergbaai en die N2 is gesluit. Die brande het ook na Belvedere en Brenton-on-Sea begin versprei en volgens berigte is daar ook begin om mense na veiligheid te neem. Talle inwoners van ŉ ouetehuis tussen Knysna en Plettenbergbaai moes die tehuis verlaat. James Brent-Styan, woordvoerder van plaaslike regering, het gesê die brand in Knysna is buite beheer en dat 13 huise in die Springveld-area ontruim is. Brandbestryders in George is intussen ontbied na ŉ brand in die Wildernis-gebied. Styan het gesê ŉ huis langs die N2-hoofweg is vernietig.